

VLADA REPUBLIKE HRVATSKE

Zagreb, 12. rujna 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt prijedloga zakona o izmjeni Zakona o carinskoj službi, s Nacrtom konačnog prijedloga zakona |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**R E P U B L I K A H R V A T S K A**

**MINISTARSTVO FINANCIJA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Nacrt

**PRIJEDLOG ZAKONA O IZMJENI ZAKONA**

**O CARINSKOJ SLUŽBI, S KONAČNIM PRIJEDLOGOM ZAKONA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Zagreb, rujan 2019.**

**PRIJEDLOG ZAKONA O IZMJENI ZAKONA O CARINSKOJ SLUŽBI**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM, TE POSLJEDICE KOJE ĆE DONOŠENJEM ZAKONA PROISTEĆI**

Zakonom o carinskoj službi (Narodne novine, br. 68/13, 30/14, 115/16 i 39/19) člankom 8. stavkom 1. propisano je da Carinskom upravom upravlja ravnatelj koji je državni dužnosnik s položajem pomoćnika ministra financija, koji ujedno upravlja i radom Središnjeg ureda, a u radu mu pomažu zamjenici ravnatelja i pomoćnici ravnatelja.

Zakonom o sustavu državne uprave (Narodne novine, broj 66/19) koji je stupio na snagu 18. srpnja 2019. godine, člankom 44. stavkom 1. propisano je da su službene osobe u tijelima državne uprave državni dužnosnici i državni službenici, ako posebnim zakonom nije drukčije određeno, a člankom 45. stavkom 1. i 2. propisano je da tijelima državne uprave upravljaju državni dužnosnici i to ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu.

Zakonskom odredbom članka 45. stavka 2. Zakona o sustavu državne uprave ukinuta su dužnosnička radna mjesta pomoćnika ministra.

Nadalje, Zakonom o obvezama i pravima državnih dužnosnika (Narodne novine, br. 101/98, 135/98, 105/99, 25/00, 73/00, 30/01, 59/01, 114/01, 153/02, 154/02, 163/03, 16/04, 30/04, 105/04, 187/04, 92/05, 121/05, 151/05, 135/06, 141/06, 17/07, 34/07, 82/07, 107/07, 60/08, 38/09, 150/11, 22/13, 102/14, 103/14, 3/15, 93/16, 44/17 i 66/19), člankom 1. stavkom 2. propisano je da je ravnatelj Carinske uprave državni dužnosnik.

Kako je odredbom članka 8. stavka 1. Zakona o carinskoj službi propisano da Carinskom upravom upravlja ravnatelj koji je državni dužnosnik s položajem pomoćnika ministra financija, koji ujedno upravlja i radom Središnjeg ureda, a u radu mu pomažu zamjenik ravnatelja i pomoćnici ravnatelja, nužno je izvršiti usklađenje sa Zakonom o sustavu državne uprave.

**III. OCJENA I IZVORI POTREBNIH SREDSTAVA ZA PROVOĐENJE ZAKONA**

Za provedbu ovoga Zakona nije potrebno osigurati dodatna sredstva u državnom proračunu Republike Hrvatske.

**IV.** **OBRAZLOŽENJE PRIJEDLOGA ZA** **DONOŠENJE ZAKONA PO HITNOM POSTUPKU**

Sukladno članku 204. stavku 1. Poslovnika Hrvatskoga sabora (Narodne novine, br. 81/13, 113/16, 69/17 i 29/18), predlaže se donošenje ovoga Zakona po hitnom postupku, obzirom da se radi o osobito opravdanom razlogu.

S ciljem provedbe Nacionalnog programa reformi 2019., u okviru reformskog prioriteta „Unaprjeđenje javne uprave“ koji uključuje mjeru „Decentralizacija i racionalizacija“ donesen je Zakon o sustavu državne uprave (Narodne novine, broj 66/19) koji je stupio na snagu 18. srpnja 2019. godine.

Radi nužnog i žurnog usklađivanja Zakona o carinskoj službi sa navedenim Zakonom o sustavu državne uprave predlaže se donošenje ovoga zakona.

**KONAČNI PRIJEDLOG ZAKONA O IZMJENI ZAKONA**

**O CARINSKOJ SLUŽBI**

**Članak 1.**

U Zakonu o carinskoj službi (Narodne novine, br. 68/13, 30/14, 115/16 i 39/19), u članku 8. stavku 1. riječi: „s položajem pomoćnika ministra financija,“ brišu se.

**Članak 2.**

Ovaj Zakon objavit će se u Narodnim novinama, a stupa na snagu 1. siječnja 2020. godine.

**OBRAZLOŽENJE**

**Uz članak 1.**

Ovim člankom se propisuje da Carinskom upravom upravlja ravnatelj koji je državni dužnosnik.

**Uz članak 2.**

Ovim člankom određuje se dan stupanja na snagu Zakona.

**TEKST ODREDBE VAŽEĆEG ZAKONA KOJA SE MIJENJA**

**Članak 8.**

(1) Carinskom upravom upravlja ravnatelj koji je državni dužnosnik s položajem pomoćnika ministra financija, koji ujedno upravlja i radom Središnjeg ureda, a u radu mu pomažu zamjenik ravnatelja i pomoćnici ravnatelja.

(2) Ravnatelj Carinske uprave (u daljnjem tekstu: ravnatelj) za svoj je rad odgovoran ministru financija i Vladi Republike Hrvatske.